Predkladacia správa
Z Programového vyhlásenia vlády Slovenskej republiky vyplýva rezortu pôdohospodárstva plnenie  úlohy zameranej na „prehodnotenie a sprísnenie podmienok na záber poľnohospodárskej pôdy“. Z materiálu Rozpracovanie Programového vyhlásenia vlády Slovenskej republiky na podmienky Ministerstva pôdohospodárstva Slovenskej republiky (ďalej len „ministerstvo“) (úlohy na roky 2006 – 2010) bolo ministerstvu uložené v prvej etape spracovať „Analýzu stavu poľnohospodárskych pôd Slovenska z hľadiska trvalo udržateľného vývoja a stabilizácie výmery najkvalitnejších poľnohospodárskych pôd rozhodujúcich pre slovenské poľnohospodárstvo“ (termín rok 2007) a v druhej etape pripraviť legislatívny návrh zameraný na prehodnotenie a sprísnenie podmienok na záber poľnohospodárskej pôdy (termín rok 2008).
Na základe uvedeného, ministerstvo vypracovalo návrh zákona, ktorým sa mení a dopĺňa  zákon č. 220/2004 Z. z. o ochrane a využívaní poľnohospodárskej pôdy a o zmene zákona č. 245/2003 Z. z. o integrovanej prevencii a kontrole znečisťovania životného prostredia a o zmene a doplnení niektorých zákonov v znení zákona č. 359/2007 Z. z. Predloženým návrhom zákona sa sprísňujú podmienky pri odnímaní poľnohospodárskej pôdy pre stavebné a iné nepoľnohospodárske zámery prostredníctvom inštitútu odvodov za odňatie poľnohospodárskej pôdy ako systémového ekonomického nástroja ochrany najkvalitnejších poľnohospodárskych pôd. Odvody sa navrhujú odvádzať do štátneho rozpočtu.        Zvýšenými príjmami štátneho rozpočtu z príjmov za odvody sa zabezpečí financovanie aktivít rezortu Ministerstva pôdohospodárstva Slovenskej republiky formou bilančne vyrovnaného salda medzi príjmami a výdavkami rozpočtu rezortnej kapitoly v príslušnom rozpočtovom roku.
Zavedením odvodov sa zároveň finančne zabezpečia úlohy vyplývajúce pre Slovenskú republiku a ministerstvo z návrhu smernice Európskeho parlamentu a Rady, ktorou sa ustanovuje rámec pre ochranu pôdy a ktorou sa mení a dopĺňa smernica 2004/35/ES.
Zavedením inštitútu odvodov za odňatie najkvalitnejších poľnohospodárskych pôd sa súčasne zabezpečí 
-	ochrana pôdy ako neobnoviteľného prírodného zdroja a zložky životného prostredia,
-	ochrana výmery najúrodnejších poľnohospodárskych pôd so zreteľom na skutočnosť, že úrodnosť pôdy je fenomenálny jav viazaný na konkrétne pôdne stanovište, druh pozemku, typ pôdy, kde prebiehajú v konkrétnych prírodných podmienkach jedinečné prírodné procesy, nenahraditeľné v iných prírodných podmienkach, na iných prírodných stanovištiach,
-	usmernenie a určitým spôsobom donútenie investorov stavieb, aby sa v záujme zníženia finančných nákladov orientovali do priestoru (kde sa budú odvody nižšie) mimo územia najkvalitnejších a najprodukčnejších poľnohospodárskych pôd (okrem Bratislavského a Trnavského kraja), a to na pôdy menej kvalitné a menej významné pre poľnohospodársku prvovýrobu, a tiež, aby pri svojom ekonomickom záujme obmedzovali plošné nároky na nevyhnutne potrebný rozsah odňatia,
-	zabezpečenie finančných prostriedkov na výkon opatrení na zlepšenie vlastností a funkcií kontaminovanej a inak znehodnotenej poľnohospodárskej pôdy.
Predloženým návrhom zákona sa upravujú veci  týkajúce sa vykonateľnosti a zjednodušenia postupov orgánov štátnej správy na úseku ochrany poľnohospodárskej pôdy.
Návrh zákona má pozitívny dopad na štátny rozpočet, nezakladá zvýšené nároky na rozpočty obcí, alebo rozpočty vyšších územných celkov, nebude mať negatívny vplyv na životné prostredie, na zamestnanosť a nebude mať zásadný vplyv na podnikateľské prostredie.
Návrh zákona je v súlade s Ústavou Slovenskej republiky a súvisiacimi všeobecne záväznými právnymi predpismi a medzinárodnými zmluvami, ktorými je Slovenská republika viazaná.
Návrh zákona bol 11. septembra 2007 prerokovaný v Legislatívnej rade vlády Slovenskej republiky a na základe odstránenia rozporov po rokovaniach s Ministerstvom financií Slovenskej republiky sa na rokovanie vlády Slovenskej republiky predkladá bez rozporov.